Hartchirurg Marius Barnard oorledeMarius Barnard en sy vrou, Inez Foto: Facebook Die bekende hartchirurg, Marius Barnard, Christiaan Barnard se broer, is Vrydag in Hermanus in die Wes-Kaap oorlede, het IOL berig. Die Independent Online het Saterdag berig Barnard is ná ŉ 17 jaar lange stryd met prostaatkanker oorlede. Die 87-jarige het sy broer Christiaan in 1967 bygestaan toe hulle die wêreld se eerste menslike hartoorplanting in Kaapstad gedoen het. Sy vrou Inez, seun Adam en twee dogters was by hom toe hy gesterf het. “Hy het homself langer lewend gehou as wat hy moes… die ou kêrel wou nie sterf nie,” het Adam oor sy pa geskerts. Barnard het as ŉ algemene praktisyn in Zimbabwe begin. In 1967 het hy na Kaapstad verhuis waar hy by die departement kardiotorakschirurgie aangesluit het. Hy was ŉ lid van die span wat die eerste hartoorplanting behartig het. Hy het toekennings van verskeie lande, insluitend Italië, Griekeland en Frankryk ontvang vir sy bydraes tot die geneeskunde, het IOL verder berig. Hy het ook baanbrekerswerk gedoen in die skep van lewensversekering vir kritieke siektes.